ananddey/assamese-wiki-corpus huggingface dataset:
ভোলানাথ মহাবিদ্যালয়

ভোলানাথ মহাবিদ্যালয় বা বি. এন. কলেজ ভাৰতৰ পশ্চিম অসমৰ ধুবুৰীত অৱস্থিত উচ্চতৰ শিক্ষাৰ প্ৰাচীনতম প্ৰতিষ্ঠানসমূহৰ মাজত এখন। মহাবিদ্যালয়খন ১৯৪৬ চনত মূলত ৺ভোলানাথ চৌধুৰীৰ লক্ষীপুৰ এষ্টেট জমিদাৰ পৰিয়ালৰ অনুদানৰ মাধ্যমত প্ৰতিষ্ঠিত হৈছিল। সেই অনুসৰি মহাবিদ্যালয়খন নামকৰণ কৰা হৈছিল 'ভোলানাথ মহাবিদ্যালয়'। মহাবিদ্যালয়খন গুৱাহাটী বিশ্ববিদ্যালয়ৰ লগত যুক্ত।

ইতিহাস

১৯৪৪ চনৰ ২৬ আগষ্টত গোৱালপাৰা জিলাৰ তৎকালীন জিলা প্ৰশাসক জহিৰুল হক এচকাৰৰ সভাপতিত্বত ধুবুৰী গভঃ হাই স্কুল প্ৰাঙ্গণত এখন জনসভাত ধুবুৰীত কলা তথা বিজ্ঞান বিভাগৰ এখন মহাবিদ্যালয়ৰ কল্পনা কৰা হয়। সভাখনত ৰাই বাহাদুৰ বি.এম. দত্ত, ৰাই বাহাদুৰ এ.কে. ঘোষ, ফজৰ উদ্দিন আহমেদ, খান বাহাদুৰ আব্দুল মজিদ জিৱাচ সমেচ, আৰ.কে. ভোস আৰু মৌলবি জাহানউদ্দিন আহমেদৰ নিচিনা স্থানীয় ব্যক্তিবৰ্গ উপস্থিত আছিল আৰু শেষ লৈকে ১৬ আগষ্ট ভোলানাথ মহাবিদ্যালয়ৰ জন্মৰ লগে লগে এই আন্দোলনৰ সমাপ্তি ঘটে ১৯৪৬ চনত কলকাতা বিশ্ববিদ্যালয়ৰ নিৰ্ধাৰিত পাঠ্যক্ৰমৰ অধীনত। মহাবিদ্যালয়ৰ প্ৰথম অধ্যক্ষ আছিল ড॰ ফনী ভূষণ ৰায়, পিএইচডি।

চৌহদ

মহাবিদ্যালয়খন নগৰৰ ভূমিৰ বিস্তৃত চৌহদত অৱস্থিত আৰু ইয়াত পৰ্যাপ্ত ক্ৰীড়া পৰিকাঠামো, বিস্তৃত লন, প্ৰশাসনিক ব্লক, কেন্দ্ৰীয় গ্ৰন্থাগাৰ, হোষ্টেল কমপ্লেক্স, পুখুৰী, কেণ্টিন আছে, চৌহদত সুসজ্জিত বিজ্ঞান ল্যাব আৰু কম্পিউটাৰ সুবিধাসহ এটা স্বাস্থ্য কেন্দ্ৰ আছে।

কৃতিত্ব

alt=|
১৯৪৬ চনত প্ৰতিষ্ঠাৰ পিছৰ পৰা মহাবিদ্যালয়খন কলকাতা বিশ্ববিদ্যালয় আৰু বৰ্তমান গুৱাহাটী বিশ্ববিদ্যালয়ৰ অধীনত অসম গোটেই পশ্চিমাঞ্চলত উচ্চশিক্ষাৰ শ্ৰেষ্ঠ প্ৰতিষ্ঠানৰ স্বীকৃতি অৰ্জন কৰিছে আৰু বজাই ৰাখিছে। বৰ্তমান, কলা আৰু বিজ্ঞান অনুষদৰ অধীনত ভোকেচনাল প্ৰশিক্ষণ কেন্দ্ৰ আৰু স্নাতকোত্তৰ সংবাদপত্ৰ বিদ্যালয়ৰ এখন কেন্দ্ৰৰ অধীনত ২৬টা পূৰ্ণাঙ্গ বিভাগ আছে। মহাবিদ্যালয়খনত নিয়মিত ৰাষ্ট্ৰীয় চেমিনাৰ আৰু সম্মেলনৰ আয়োজন কৰা হয়। ৰাষ্ট্ৰীয় মূল্যায়ন তথা স্বীকৃতি কাউন্সিল ন্যাক (NAAC) ২০১৬ চনত মহাবিদ্যালয়ক 'বি+' গ্ৰেড দি স্বীকৃতি দিছে।

শিক্ষা

বৰ্তমান মহাবিদ্যালয়খনত নিম্নলিখিত বিষয় বা ক্ষেত্ৰসমূহত ডিগ্ৰী (বিএ, বিএচচি, বি’কম বা বিচিএ) আৰু প্ৰশংসাপত্ৰ (এইচএচএচএলচি) প্ৰদান কৰে: অসমীয়া, আৰবী, বঙালী, শিক্ষা, অৰ্থনীতি, ইংৰাজী, হিন্দী, ইতিহাস, দৰ্শন, ৰাষ্ট্ৰবিজ্ঞান, সংস্কৃত, উদ্ভিদ বিজ্ঞান, জৈৱ প্ৰযুক্তি, ৰসায়ন, গণিত, পদাৰ্থবিজ্ঞান, পৰিসংখ্যা, প্ৰাণীবিদ্যা, বাণিজ্য আৰু কম্পিউটাৰ এপ্লিকেচন স্নাতক।

স্নাতকোত্তৰ

এম. এচচি. ৰসায়নত
এম.এ. অসমীয়াত

তথ্যসূত্ৰ

শ্ৰেণী:অসমৰ মহাবিদ্যালয়সমূহ
সাৰ্বভৌমত্ব

সাৰ্বভৌমত্ব ৰাষ্ট্ৰৰ সৰ্বময় কৰ্তৃত্বসূচক ক্ষমতাক সাৰ্বভৌমত্ব বোলা হয়। ই ৰাষ্ট্ৰৰ আটাইতকৈ উল্লেখযোগ্য আৰু অপৰিহাৰ্য উপাদান। ৰাষ্ট্ৰ আৰু অন্যান্য সামাজিক অনুষ্ঠানৰ মাজত প্ৰভেদ নিৰ্ণয় কৰা হয় সাৰ্বভৌমত্বৰ দ্বাৰা।

সাৰ্বভৌমত্বৰ প্ৰকৃত অৰ্থ সৰ্বোচ্চ ক্ষমতা।
সাৰ্বভৌমত্ব শব্দটো ইংৰাজী 'ছভাৰেণটি' (Sovereignty) শব্দৰ অসমীয়া ৰূপ। 'ছভাৰেণটি' শব্দটো প্ৰাচীন লেটিন শব্দ 'চুপাৰেনাচ্' (Superanus) শব্দৰ পৰা আহিছে। ইয়াৰ অৰ্থ হ'ল শ্ৰেষ্ঠ বা সৰ্বোচ্চ ক্ষমতা। প্ৰতি ৰাষ্ট্ৰৰে এই সৰ্বোচ্চ ক্ষমতা থাকে। ৰাষ্ট্ৰৰ এই ক্ষমতা অন্য কোনো ক্ষমতাৰ বশীভূত নহয় আৰু ই বৈদেশিক কৱলৰ পৰা মুক্ত। ৰাষ্ট্ৰৰ কোনো ব্যক্তি বা সংস্থাই এই ক্ষমতাক অমান্য কৰিব নোৱাৰে। এই ক্ষমতাৰ বলতে ৰাষ্ট্ৰই ইয়াৰ পৰিসীমাৰ ভিতৰত বাস কৰা সকলো মানুহ, অনুষ্ঠান-প্ৰতিষ্ঠানৰ পৰা বল প্ৰয়োগ কৰি হ'লেও আনুগত্য আদায় কৰিব পাৰে। এই ক্ষমতাৰ লগত ৰাষ্ট্ৰৰ কোনো শক্তিয়ে ফেৰ মাৰিব নোৱাৰে। ই ৰাষ্ট্ৰৰ সৰ্বজনীন অ-বিভাজ্য আৰু চৰম ক্ষমতা।

সাৰ্বভৌমত্বৰ ধাৰণা

সাৰ্বভৌমত্বৰ ধাৰণা সম্পৰ্কে ভিন্ন সংজ্ঞা আৰু ইতিহাসৰ ভিন্ন মতবাদ আছে।বৰ্তমানৰ ৰাষ্ট্ৰৰ সাৰ্বভৌমত্ব ধাৰণাটোত চাৰিটা উপাদান আছে: নিৰ্দিষ্ট ভূখণ্ড, জনসংখ্যা, কৰ্তৃত্ব আৰু স্বীকৃতি।Stephen D. Krasner ৰ মতে সাৰ্বভৌমত্ব শব্দটো চাৰিটা ভিন্ন ধৰণেও বুজিব পাৰি:
আন্তঃৰাষ্ট্ৰীয় আইনী সাৰ্বভৌমত্ব(International Legal Sovereignty)
এখন ৰাষ্ট্ৰক আন ৰাষ্ট্ৰসমূহে স্বতন্ত্ৰ আৰু বৈধ চৰকাৰ হিচাপে স্বীকৃতি দিয়াৰ অধিকাৰ। এই ধাৰণাটো ৰাষ্ট্ৰৰ স্বাধীন অস্তিত্বক স্বীকৃতি দিয়ে।
ৱেষ্টফেলিয়ান সাৰ্বভৌমত্ব (Westphalian Sovereignty)
অন্য ৰাষ্ট্ৰ বা বাহ্যিক শক্তিৰ হস্তক্ষেপৰ অবিহনে ৰাষ্ট্ৰে নিজৰ অভ্যন্তৰীণ বিষয়সমূহত পূৰ্ণ নিয়ন্ত্ৰণ ৰখাৰ অধিকাৰ। ই “non-intervention” নীতিত আধাৰিত।
ঘৰুৱা সাৰ্বভৌমত্ব(Domestic Sovereignty)
এখন ৰাষ্ট্ৰৰ চৰকাৰৰ নিজৰ এলেকাত বসবাস কৰা জনগণ আৰু সম্পদৰ ওপৰত প্ৰভাৱ বিস্তাৰ কৰাৰ বাস্তৱিক ক্ষমতা।
আন্তঃনিৰ্ভৰশীলতা সাৰ্বভৌমত্ব(Interdependence Sovereignty)
সীমান্ত পাৰ হৈ লোক, তথ্য, বস্ত্ৰ বা মূলধন যাত্ৰা নিয়ন্ত্ৰণ কৰাৰ ক্ষমতা। এই ধাৰণাটো globalization আৰু technology-ৰ যুগত অধিক প্ৰাসংগিক। .

সাৰ্বভৌমত্বৰ দুটা অতিৰিক্ত উপাদান আছে যিবোৰ আলোচনা কৰাটো উচিত — প্ৰমাণভিত্তিক সাৰ্বভৌমত্ব(empirical sovereignty) আৰু ন্যায়িক সাৰ্বভৌমত্ব (juridical sovereignty)।প্ৰমাণভিত্তিক সাৰ্বভৌমত্বৰই ৰাষ্ট্ৰ এখনৰ নিয়ন্ত্ৰণত কোন আছে তাৰ বৈধতা আৰু তেওঁলোকে নিজৰ ক্ষমতা কেনেকৈ প্ৰয়োগ কৰে তাৰ বৈধতাৰ বিষয়ে আলোচনা কৰে।

উৎস

শ্ৰেণী:ৰাজনীতি বিজ্ঞান
শ্ৰেণী:সমাজ
অপ্সৰা নৃত্য

অপ্সৰা নৃত্য হৈছে সত্ৰীয়া নৃত্যৰ এটি ভাগ বা প্ৰকাৰ। ই ভাগৱতত বৰ্ণিত এটি কাহিনীৰ আধাৰত সৃষ্টি হোৱা একপ্ৰকাৰ নৃত্য। ইয়াৰ আন নাম হৈছে ইন্দ্ৰাভিষেক নৃত্য। আউনিআটী সত্ৰত ইয়াক অপ্সৰা নৃত্য আৰু দক্ষিণপাট সত্ৰত ইয়াক ইন্দ্ৰাভিষেক নৃত্য বোলা হয়। এই নৃত্যৰ সৃষ্টিকৰ্তা হিচাপে কোনো এজন মানুহৰ নাম জনা নাযায় যদিও আহোম ৰাজত্বৰ সময়তে সত্ৰৰ গায়ন-বায়নসকলে এই নৃত্যৰ সৃষ্টি কৰে বুলি বহুতে ক’ব বিচাৰে। সত্ৰীয়া পৰিৱেশত সৃষ্টি হ'লেও এই নৃত্যৰ ভংগিমা, হস্ত মুদ্ৰা আদি মহাপুৰুষ শ্ৰীমন্ত শংকৰদেৱ আৰু শ্ৰীশ্ৰীমাধৱদেৱ সৃষ্ট নৃত্যশৈলীৰ পৰা কিছূ পৃথক।

ইতিহাস

অপ্সৰা নৃত্যৰ আন এটা নাম হৈছে ইন্দ্ৰাভিষেক নৃত্য। ই হৈছে ভাগৱতত বৰ্ণিত এটি কাহিনীৰ আধাৰত সৃষ্টি হোৱা একপ্ৰকাৰ নৃত্য। এই কাহিনী অনুসৰি নন্দ-যশোদাৰ আশ্ৰয়ত লালিত-পালিত হোৱা কালছোৱাত শ্ৰীকৃষ্ণই যেতিয়া গকুলবাসীক ইন্দ্ৰলৈ পূজা দিয়াৰ পৰিৱৰ্তে গোৱৰ্ধনপৰ্বতক পূজা কৰিবলৈ নিদেশ দিয়ে, তেতিয়া ইন্দ্ৰৰ খং উঠে আৰু ধাৰাসাৰ বৃষ্টিৰে গকুল প্লাৱিত কৰে। তেতিয়া গোপ-গোপী, গৰু-গাই আটাইকে বৃষ্টি, গাজনি, ঢেৰেকনিৰ পৰা ৰক্ষা কৰিবলৈ শ্ৰীকৃষ্ণই গোৱৰ্ধন পৰ্বতটোকে নিজৰ কনিষ্ঠ আঙ্গুলিৰে দাঙি ধৰে আৰু সকলোকে পৰ্বতৰ তলত আশ্ৰয় দিয়ে। তেনে কাণ্ড দেখি ইন্দ্ৰই ভয় খায় আৰু শ্ৰীকৃষ্ণৰ মহিমা বুজিব পাৰে। সেয়ে তেওঁ ইয়াৰ পিছত কৃষ্ণৰ মন ভাল লগাবলৈ স্বৰ্গৰ নন্দন-কাননৰ ৰম্ভা, মেনকা, তিলোত্তমা আদি নৰ্তকী তথা অপ্সৰাসকলক মৰ্ত্যলৈ পঠিয়াই নৃত্য-গীতৰ আয়োজন কৰে। এই অপ্সৰাসকলে শ্ৰীকৃষ্ণৰ ওচৰত কৰা নৃত্যই হৈছে অপ্সৰা নৃত্য। অৰ্থাৎ অপ্সৰাসকলে কৰা নৃত্যই হৈছে অপ্সৰা নৃত্য। আউনিআটী সত্ৰত ইয়াক অপ্সৰা নৃত্য আৰু দক্ষিণপাট সত্ৰত ইয়াক ইন্দ্ৰাভিষেক নৃত্য বোলা হয়।

স্থান

অপ্সৰা নৃত্যৰ প্ৰথম প্ৰচলন মাজুলীৰ দক্ষিণপাট সত্ৰতে হৈছিল বুলি জনা যায়। নৃত্যৰ সৃষ্টিকৰ্তা হিচাপে কোনো এজন মানুহৰ নাম জনা নাযায় যদিও আহোম ৰাজত্বৰ সময়তে সত্ৰৰ গায়ন-বায়নসকলে এই নৃত্যৰ সৃষ্টি কৰে বুলি বহুতে ক’ব বিচাৰে কাৰণ ৰজাঘৰত এই নৃত্যৰ সমাদৰ যথেষ্ট বেছি আছিল। পাছলৈ আউনিআটী সত্ৰ, গড়মূৰ সত্ৰ আদিয়েও এই নৃত্য পৰিৱেশন কৰিবলৈ লয়। আউনিআটী সত্ৰত ব’হাগ বিহু আৰু মাঘ বিহুৰ সবাহত এই নৃত্য প্ৰদৰ্শন কৰা হয় বুলি জনা যায়। এনেদৰেই সত্ৰসমূহত অপ্সৰা নৃত্যৰ প্ৰচলন হয়।

সাজ-পাৰ

অপ্সৰা নৃত্যত সাধাৰণতে বগা ৰঙৰ পোছাক পৰিধান কৰা হয়। গাৰ ওপৰ অংশত বুকু ঢকা চোলা, কঁকালৰ পৰা ভৰিলৈকে পৰা ঘূৰী, কঁকালৰ হাৰ বা কৰধনি, মূৰত ওৰোণা আৰু মুকুট বা কিৰীটি পিন্ধা হয়। ইয়াত চুলি বেণী গুঠি লোৱা হয়।

বাদ্যযন্ত্ৰ

অপ্সৰা নৃত্যত খোলৰ পৰিৱৰ্তে ঢোলক বাদ্যৰ ব্যৱহাৰ কৰা হয়। হাজোৱলীয়া বাজনাৰ সংগত এই নৃত্যৰ পৰিৱেশন কৰা হয়।

তথ্য উৎস

শ্ৰেণী:নৃত্য
এড'বী এক্সডি

এড'বী এক্সডি (এড'বী এক্সপিৰিয়েঞ্চ ডিজাইন বুলিও জনা যায়) হৈছে এড'বী ইন্‌ক'ৰ্পৰেশ্যনদ্বাৰা বিকশিত আৰু প্ৰকাশিত ৱেব এপ্ আৰু ম'বাইল এপৰ বাবে এক ভেক্টৰ-ভিত্তিক ব্যৱহাৰকাৰী অভিজ্ঞতা ৰূপাংকণ সঁজুলি। মেকঅ'এছ আৰু ৱিণ্ড'জত উপলব্ধ হোৱাৰ লগতে ম'বাইল ডিভাইচত পোনপটীয়াকৈ কামৰ ফলাফল পূৰ্বদৰ্শন কৰাত সহায়ক হ'বলৈ ইয়াৰ আইঅ'এছ আৰু এণ্ড্ৰইড সংস্কৰণো উপলব্ধ। এড'বী এক্সডি-ত ৱেবছাইট ৱায়াৰফ্ৰেমিং আৰু ক্লিক-থ্ৰু প্ৰ'ট'টাইপ তৈয়াৰ কৰিব পাৰি।

ইতিহাস

এড'বীয়ে ২০১৫ চনৰ অক্টোবৰ মাহত অনুষ্ঠিত এড'বী মেক্স সন্মিলনত "প্ৰজেক্ট কমেট" নামৰ এটা নতুন আন্তঃপৃষ্ঠ ৰূপাংকণ আৰু প্ৰ'ট'টাইপিং সঁজুলি বিকশ কৰি থকাৰ কথা ঘোষণা কৰে। ২০১০ চনত মুক্তি লাভ কৰা ইউএক্স আৰু ইউআই ৰূপাংকণ-কেন্দ্ৰিত ভেক্টৰ সম্পাদক স্কেট্‌চৰ জনপ্ৰিয়তা বৃদ্ধি পোৱা দেখিয়েই এই ঘোষণা কৰা হয়।

প্ৰথম ৰাজহুৱা বিটা সংস্কৰণ ২০১৬ চনৰ ১৪ মাৰ্চত এড'বী একাউণ্ট থকা প্ৰতিগৰাকী ব্যক্তিৰ বাবে "এড'বী এক্সপিৰিয়েঞ্চ ডিজাইন চিচি"ৰূপে মেকঅ'এছ-ৰ বাবে মুকলি কৰা হয়। ১৩ ডিচেম্বৰ, ২০১৬ তাৰিখে ৱিণ্ড'জ ১০ৰ বাবে এড'বী এক্সডি-ৰ এটা বিটা সংস্কৰণ মুকলি কৰা হয়। এড'বীয়ে ২০১৭ চনৰ ১৮ অক্টোবৰত এড'বী এক্সডি বিটাৰ পৰা ওলোৱাৰ কথা ঘোষণা কৰে।

সুবিধাসমূহ

এড'বী এক্সডি-ত ম'বাইল আৰু ৱেব এপৰ বাবে ব্যৱহাৰকাৰী আন্তঃপৃষ্ঠ তৈয়াৰ কৰা হয়। এক্সডি-ৰ বহুতো সুবিধা পূৰ্বতে ইলাষ্ট্ৰেটৰ বা ফ'ট'শ্বপৰ দৰে এড'বীৰ আনবোৰ এপ্লিকেশ্যনত ব্যৱহাৰ কৰাটো জটিল আছিল বা একেবাৰেই নাছিল।

ৰিপীট গ্ৰিড

তালিকা আৰু ফটো গেলেৰীৰ দৰে পুনৰাবৃত্তিমূলক সামগ্ৰীৰ গ্ৰিড সৃষ্টি কৰাত সহায় কৰে।

প্ৰ'ট'টাইপ আৰু এনিমেশ্যন

আৰ্টব'ৰ্ড সংযোগৰ জৰিয়তে এনিমেটেড প্ৰ'ট'টাইপ সৃষ্টি কৰে। এই প্ৰ'ট'টাইপসমূহ সমৰ্থিত ম'বাইল ডিভাইচত পূৰ্বদৰ্শন কৰিব পাৰি।

আন্তঃকাৰ্যকৰীতা

এক্সডি-ৰ জৰিয়তে ইলাষ্ট্ৰেটৰ, ফ'ট'শ্বপ, ফ'ট'শ্বপ স্কেট্‌চ আৰু আফ্টাৰ ইফেক্ট্‌ছৰ ফাইলসমূহ খুলিব পাৰি। এড'বী ক্ৰিয়েটীভ ক্লাউডৰ উপৰিও, এক্সডি-ত সহযোগিতা কৰিবলৈ আন সা-সঁজুলি আৰু সেৱা যেনে— শ্লেক আৰু মাইক্ৰ'ছফ্ট টীম্‌ছৰ সৈতেও সংযোগ কৰিব পাৰি। এক্সডি-এ মেকঅ'এছ-ৰ পৰা ৱিণ্ড'জলৈ স্বয়ং-সমন্বয় আৰু স্থানান্তৰ কৰিবও পাৰে। সম্পূৰ্ণ প্ৰকাশ নিশ্চিত কৰিবলৈ প্ৰ'ট'টাইপসমূহ নিৰাপত্তাৰ বাবে পাছৱৰ্ড সুৰক্ষাসহ প্ৰেৰণ কৰিব পাৰি।

সমল-সচেতন লে'আউট

সমল-সচেতন লে'আউটে বস্তু যোগ, আঁতৰ বা আকাৰ সলনি কৰাৰ লগে লগেই বস্তুবিলাক সংৰেখিত কৰিব পাৰে আৰু সমান ব্যৱধান যোগ কৰিব পাৰে।

ভইচ ডিজাইন

এপসমূহ ভইচ কমাণ্ড ব্যৱহাৰ কৰি ডিজাইন কৰিব পাৰি। তদুপৰি ব্যৱহাৰকাৰীসকলে স্মাৰ্ট সহায়কসমূহৰ বাবে যি সৃষ্টি কৰে সেয়াও পূৰ্বদৰ্শন কৰিব পাৰি।

উপাদান

ব্যৱহাৰকাৰীসকলে পুনৰ্ব্যৱহাৰ কৰিবৰ বাবে ল'গ', বুটাম আৰু অন্যান্য সম্পদ সৃষ্টি কৰিবলৈ উপাদান (পূৰ্বতে "চিহ্ন"ৰূপে জনা গৈছিল) সৃষ্টি কৰিব পাৰে। সেইবোৰ ক'ত ব্যৱহাৰ কৰা হৈছে তাৰ ওপৰত ভিত্তি কৰি সেইবোৰৰ ৰং-ৰূপ সলনি হ'ব পাৰে।

প্ৰতিক্ৰিয়াশীল আকাৰ পৰিৱৰ্তন

প্ৰতিক্ৰিয়াশীল আকাৰ পৰিৱৰ্তনে স্বয়ংক্ৰিয়ভাৱে আৰ্টব'ৰ্ডত ছবি আৰু অন্যান্য বস্তু মিলায় আৰু আকাৰ দিয়ে। ই ব্যৱহাৰকাৰীক বিভিন্ন আকাৰৰ প্লেটফৰ্ম যেনে— ম'বাইল ফোন আৰু পিচি-ৰ বিভিন্ন স্ক্ৰীণৰ বাবে তেওঁলোকৰ সমল স্বয়ংক্ৰিয়ভাৱে খাপ খোৱাবলৈ দিয়ে।

প্লাগিন

এক্সডি-ৰ অনুকূল প্লাগিনেৰে অতিৰিক্ত সা-সুবিধা যোগ কৰিব পাৰি। ৰূপাংকণ, কাৰ্যক্ষমতা, স্বয়ংক্ৰিয়কৰণ, এনিমেশ্যনৰ পৰা আদি কৰি সকলো ধৰণৰ প্লাগিন পোৱা যায়।

বিকল্পসমূহ

স্কেট্‌চ
ফিগমা
বালছামিক ৱায়াৰফ্ৰেম

তথ্য সংগ্ৰহ

 

বাহ্যিক সংযোগ

শ্ৰেণী:ছফ্টৱেৰ
মণ্টাগ'-ছেমচফৰ্ড সংস্কাৰ

মণ্টাগ'-ছেমচফৰ্ড সংস্কাৰ অথবা চমুকৈ ক'বলৈ গ'লে মণ্ট-ফৰ্ড সংস্কাৰ ঔপনিৱেশিক ব্ৰিটিছ চৰকাৰৰ দ্বাৰা গ্ৰহণ কৰা হৈছিল আৰু ইয়াৰ জৰিয়তে ব্ৰিটিছশাসিত ভাৰতত ক্ৰমান্বয়ে স্ব-শাসিত প্ৰতিষ্ঠান প্ৰৱৰ্তন কৰাৰ পদক্ষেপ লোৱা হৈছিল৷ এই সংস্কাৰসমূহৰ নামকৰণটো এডৱিন মণ্টাগ' আৰু লৰ্ড ছেমচফৰ্ডৰ আধাৰত কৰা হৈছিল৷ এডৱিন মণ্টাগ'য়ে ১৯১৭ চনৰ পৰা ১৯২২ চনলৈকে ভাৰতৰ ছেক্ৰেটাৰী অৱ ষ্টেট হিচাপে দায়িত্ব পালন কৰিছিল৷ আনহাতে লৰ্ড ছেমচফৰ্ডে ১৯১৬ চনৰ পৰা ১৯২১ চনলৈকে ভাৰতৰ ভাইচৰয় হিচাপে নিযুক্ত হৈছিল৷ এই সংস্কাৰসমূহ মণ্টাগ'-ছেমচফৰ্ড প্ৰতিবেদনত (১৯১৮ চনত প্ৰস্তুত কৰা) লিপিবদ্ধ কৰা হৈছিল৷ এই সংস্কাৰসমূহে ১৯১৯ চনৰ ভাৰত চৰকাৰ আইনৰ সাৰাংশটো গঠন কৰিছিল৷ এইবোৰ নীতি জড়িত হৈছিলগৈ সাংবিধানিক সংস্কাৰৰ লগত৷ এই আইনখনৰ গুৰুত্বপূৰ্ণ বৈশিষ্ট্যসমূহ আছিল:
১. সাম্ৰাজ্যিক বিধান পৰিষদত এতিয়াৰ পৰা দুখন সদন থাকিব: কেন্দ্ৰীয় বিধানসভা আৰু ৰাজ্য পৰিষদ৷
২. প্ৰদেশসমূহে দ্বৈত শাসন প্ৰণালী (Diarchy) অনুসৰণ কৰিব৷

১৯১৭ চনৰ শেষৰফালে, মণ্টাগ' ভাৰতলৈ আহি তেতিয়াৰ ভাইচৰয় লৰ্ড ছেমচফৰ্ড আৰু ভাৰতীয় সমূদায়ৰ নেতাসকলক লগ কৰিছিল৷ তেওঁলোকে ভাৰতত সীমিতভাৱে স্ব-চৰকাৰ আৰম্ভ কৰাৰ আলোচনা কৰিছিল৷ ইয়াৰ লগতে সংখ্যালঘূৰ সুৰক্ষাৰ বিষয়টোও আলোচিত হৈছিল৷ মণ্টাগ'ৱে ভূপেন্দ্ৰ নাথ বসু, ৰিচাৰ্ড হেলি-হাটছিনছন, উইলিয়াম ডিউক আৰু চাৰ্লছ ৰবাৰ্টছ সৈতে এখন প্ৰতিবেদন তৈয়াৰ কৰিছিল৷

প্ৰতিবেদনখন ১৯১৮ চনৰ ২৪ মে' আৰু ৭ জুনত কেবিনেটৰ সমুখত উপস্থাপন কৰা হৈছিল আৰু ১৯১৯ ভাৰত চৰকাৰ আইনত সংযুক্ত কৰা হৈছিল৷ ভোটাধিকাৰ সম্প্ৰসাৰিত কৰা হৈছিল৷ কেন্দ্ৰীয় আৰু প্ৰাদেশিক বিধান পৰিষদসমূহক কৰ্তৃত্বৰ বৰ্ধন ঘটোৱা হৈছিল, কিন্তু ভাইচৰয়জন কেৱল লণ্ডনৰ ওচৰতেই দায়বদ্ধ আছিল।

ভাৰতত প্ৰতিক্ৰিয়া

প্ৰথমখন বিশ্বযুদ্ধত অনেক ভাৰতীয়ই ব্ৰিটিছৰ সৈতে যুঁজত নামিছিল৷ সেয়েহে তেওঁলোকে অধিক শিথিলতাৰ আশা কৰি আছিল৷ ভাৰতীয় জাতীয় কংগ্ৰেছ আৰু সৰ্বভাৰতীয় মুছলিম লীগ স্ব-শাসনৰ দাবী তুলি ইতিমধ্যেই একত্ৰিত হৈছিল৷ ১৯১৯ চনৰ সংস্কাৰসমূহে ভাৰতৰ ৰাজনৈতিক দাবীবোৰ পূৰণ কৰা নাছিল৷ ব্ৰিটিছসকলে ভাৰতীয়ৰ বিৰোধিতা দমন কৰে৷ ইয়াৰ লগতে ১৯১৯ চনত প্ৰৱৰ্তন কৰা ৰাওলাট আইনৰ জৰিয়তে সংবাদ-মাধ্যম আৰু চলাচলৰ ওপৰত থকা প্ৰতিবন্ধকতা পুনৰ প্ৰণয়ন কৰা হয়। ভাৰতীয় সদস্যসকলৰ সৰ্বসন্মত বিৰোধিতাৰে এই পদক্ষেপবোৰক বিধান পৰিষদলৈ লৈ যোৱা হৈছিল৷ জিন্নাকে ধৰি পৰিষদৰ কেইবাজনো সদস্যই প্ৰতিবাদত পদত্যাগ কৰিছিল। এই পদক্ষেপবোৰ সমগ্ৰ ভাৰততে পৰিলক্ষিত হৈছিল৷ ব্ৰিটিছৰ যুদ্ধপ্ৰচেষ্টাত ভাৰতীয় জনগণে প্ৰদান কৰা শক্তিশালী সমৰ্থনৰ বিশ্বাসঘাতকতা হিচাপে ইয়াক গণ্য কৰা হৈছিল৷

তথ্যসূত্ৰ
আইৰিছ ক্ৰ’চেট জৰী

আইৰিছ ক্ৰ’চেট জৰী আইৰিছ জৰীৰ এটা শৈলী। ইয়াক প্ৰথমে ঊনবিংশ শতিকাৰ মাজভাগত আয়াৰলেণ্ডত দামী ভেনিচৰ পইণ্ট লেচ অনুকৰণৰ পদ্ধতি হিচাপে বিকশিত কৰা হৈছিল।
ইতিহাস

১৮৪৫ চনৰ ভিতৰত ইয়াক কাউণ্টি কৰ্কৰ ব্লেকৰকৰ উৰ্চুলিন কনভেণ্টত শিকোৱা হৈছিল। কেইবছৰমানৰ ভিতৰতে ইয়াক দেশৰ প্ৰায় প্ৰতিটো কনভেণ্টতে পঢ়োৱা হ'ল আৰু বিয়পি যাবলৈ প্ৰয়োজনীয় সামৰ্থ্য প্ৰদান কৰাৰ লগতে দুৰ্ভিক্ষ সাহায্য আঁচনিৰ অংশ হিচাপে ব্যৱহাৰ কৰা হ'ল। চাৰ্চ অৱ আয়াৰলেণ্ডৰ দানশীল নেতাসকলে দেশখনৰ উত্তৰ অংশ আৰু কিলডাৰ আৰু কৰ্কত দুৰ্ভিক্ষ সাহায্য প্ৰকল্প হিচাপে ক্ৰ’চেট জৰীৰ কাম শিকাইছিল। ১৮৫১ চনলৈকে প্ৰায় ১৬,০০০ মহিলাই ক্ৰ'চেটত কাম কৰিছিল।

দাতব্য গোটসমূহে শিকিবলৈ ইচ্ছুক যিকোনো ব্যক্তিক বিনামূলীয়াকৈ ক্ৰ'চেট জৰীৰ কৌশল শিকাই অৰ্থনীতি পুনৰুজ্জীৱিত কৰিবলৈ বিচাৰিছিল। এই ধৰণৰ জৰীৰ বৈশিষ্ট্য হৈছে পৃথকে পৃথকে ক্ৰ'চেট কৰা মটিফ, যিবোৰ পিছলৈ জালৰ পটভূমিত একত্ৰিত কৰা হৈছিল। আইৰিছ ক্ৰ’চেটৰ আনপ্ৰকাৰৰ ভিতৰত ৰ’জলিয়া আৰু ক্ল’নছ লেচ।

কৌশল

আইৰিছ ক্ৰ’চেট জৰী পৰম্পৰাগতভাৱে অতি মিহি ষ্টীলৰ ক্ৰ’চেট হুক আৰু মিহি ক্ৰ’চেট লিনেন সূতাৰে তৈয়াৰ কৰা হৈছিল যদিও আধুনিক আইৰিছ ক্ৰ'চেট জৰী মাৰ্চাৰিজড সূতাৰে তৈয়াৰ কৰা হয়। পৰম্পৰাগতভাৱে আইৰিছ ক্ৰ’চেটৰ দুটা শৈলী আছে।
এটা শৈলী বা মিহি ক্ৰ’চেট বৰ্গক্ষেত্ৰ বা মেডেলিয়নেৰে গঠিত, কেন্দ্ৰত শ্বেমৰক বা গোলাপ ফুল থাকে। আনটো অধিক প্ৰত্যাহ্বানমূলক শৈলীটো কাপোৰৰ টুকুৰা বা ডাঠ বাদামী কাগজৰ ওপৰত এটা ৰূপৰেখা বা টেমপ্লেটৰপৰা আৰম্ভ হয়। তাৰ পিছত প্ৰতিটো মটিফ পৃথকে পৃথকে ক্ৰ'চেট কৰা হয়, আয়তন আৰু আকৃতিৰ বাবে কপাহী ৰছী ব্যৱহাৰ কৰা হয়। তাৰ পিছত সম্পূৰ্ণ মটিফবোৰ বেষ্ট কৰা হয় (অস্থায়ীভাৱে টেকিঙৰ বাবে ঢিলা চিলাইৰে চিলাই কৰা হয়) আৰ্হিৰ আকৃতিৰ কাপোৰ এখনত। তাৰ পিছত শিকলি আৰু পিকট ব্যৱহাৰ কৰি মটিফবোৰ সংযোগ কৰা হয়। যেতিয়া সকলো মটিফ একেলগে সংযোগ কৰি এটা টুকুৰা জৰী গঠন কৰা হয়, তেতিয়া পিছফালৰ কাপোৰখনৰপৰা বেষ্টিং চিলাইটো আঁতৰাই সম্পূৰ্ণ কৰা জৰীটো উন্মোচন কৰা হয়।

পুনৰুজ্জীৱন

আইৰিছ ক্ৰ’চেট লেচ, বিশেষকৈ ক্ল’নছ লেচৰ পুনৰুজ্জীৱন হৈছে কাৰণ আইৰিছ লেচ নিৰ্মাতাসকলৰ লগতে আন আনসকলেও, যেনে পূব ইউৰোপীয়, অষ্ট্ৰেলিয়ান, এছিয়ান, দক্ষিণ আমেৰিকা আৰু উত্তৰ আমেৰিকাৰ ডিজাইনাৰসকলে আধুনিক ডিজাইন তৈয়াৰ কৰিছে।
১৯৯০ চনৰপৰা মাইৰে ট্ৰেনাৰ আৰু তেওঁৰ স্বেচ্ছাসেৱী সমিতিয়ে কাউণ্টি মনাঘানৰ ক্ল’নছত বাৰ্ষিক ক্ল’নছ লেচ গ্ৰীষ্মকালীন বিদ্যালয়ৰ আয়োজন কৰি আহিছে, যিটো ডিজাইনাৰ আৰু পৰম্পৰাগত আৰ্হি শিকিব আৰু সংৰক্ষণ কৰিব বিচৰা আৰু উদ্ভাৱনী ধাৰণা ভাগ-বতৰা কৰিব বিচৰা ছাত্ৰ-ছাত্ৰীসকলৰ বাবে একত্ৰিত হোৱাৰ স্থান হিচাপে। আইৰিছ ক্ৰ'চেট জৰী হৈছে মূল ফ্ৰীফৰ্ম ক্ৰ'চেট, প্ৰতিটো টুকুৰাৰ ডিজাইন ব্যক্তিগত।

তথ্যসূত্ৰ

শ্ৰেণী:বস্ত্ৰ
শ্ৰেণী:আয়াৰলেণ্ডৰ বস্ত্ৰকলা
বিশ্ব মৌমাখি দিৱস

বিশ্ব মৌমাখি দিৱস হৈছে মৌ পালনৰ সজাগতা বৃদ্ধিৰ বাবে ২০ মে' তাৰিখে উদযাপন কৰা এক উৎসৱ বিশেষ। ১৭৩৪ চনৰ এই দিনটোতে মৌ পালনৰ অগ্ৰগামী এণ্টন জানচাৰ জন্ম হয়।

এই আন্তৰ্জাতিক দিৱসটি উদযাপনৰ মুখ্য উদ্দেশ্য হৈছে পৰিস্থিতি তন্ত্ৰৰ সন্তুলনৰ বাবে উদ্ভিদৰ পৰাগযোগৰ ক্ষেত্ৰত মৌমাখিৰ ভূমিকাৰ বিষয়ে সজাগতা সৃষ্টি কৰা।

ৰাষ্ট্ৰসংঘৰ সদস্য ৰাষ্ট্ৰ সমূহে ২০১৭ চনত প্ৰথমবাৰলৈ ২০ মে' তাৰিখটো বিশ্ব মৌমাখি দিৱস হিচাপে পালনৰ অনুমতি প্ৰদান কৰে।

২০২১ চনত এই দিৱসৰ সজাগতা সৃষ্টিৰ বাবে এঞ্জেলিনা জলিয়ে শৰীৰত কিছুমান মৌমাখি লৈ ফটোৰ বাবে পজ দিয়ে।

উদ্দেশ্য

পৰাগৰেণুৰ বাহকসমূহৰ গুৰুত্ব, ইহঁ‌তলৈ আহি পৰা ভাবুকি, বহনক্ষম উন্নয়নৰ দিশত ইহঁ‌তে আগবঢ়োৱা বৰঙণিৰ সন্দৰ্ভত সজাগতা বৃদ্ধিৰ উদ্দেশ্যেৰে ৰাষ্ট্ৰসংঘই ২০ মে'ৰ দিনটোক বিশ্ব মৌমাখি দিৱস হিচাপে স্বীকৃতি প্ৰদান কৰে।

মৌমাখিৰ লগতে অন্যান্য পৰাগৰেণু বহনকাৰী জীৱসমূহৰ সুৰক্ষাৰ ব্যৱস্থাসমূহ শক্তিশালী কৰি তোলাই ইয়াৰ উদ্দেশ্য যি উন্নয়নশীল ৰাষ্ট্ৰসমূহত ক্ষুধাৰ যৱনিকা পেলোৱাৰ লগতে সমগ্ৰ বিশ্বৰ খাদ্য যোগান ব্যৱস্থাৰ বিভিন্ন অসুবিধাসমূহ আঁ‌তৰ কৰাৰ ক্ষেত্ৰত উল্লেখযোগ্য বৰঙণি আগবঢ়াব।

বৰ্হি সংযোগ

আনুষ্ঠানিক ৱেবছাইট

তথ্য উৎস

শ্ৰেণী:দিৱসসমূহ
কুৰ্ট লেৱিন

কুৰ্ট জাডেক লেৱিন ( ; ৯ ছেপ্তেম্বৰ, ১৮৯০ – ১২ ফেব্ৰুৱাৰী, ১৯৪৭) এজন জাৰ্মান-আমেৰিকান মনোবিজ্ঞানী। তেওঁ সামাজিক মনোবিজ্ঞান, সাংগঠনিক মনোবিজ্ঞান আৰু প্ৰয়োগমূলক মনোবিজ্ঞানৰ আধুনিক পথ প্ৰদৰ্শক হিচাপে পৰিচিত। তেওঁক প্ৰায়ে সামাজিক মনোবিজ্ঞানৰ প্ৰতিষ্ঠাপক হিচাপে স্বীকৃতি দিয়া হয়। তেওঁ গোট গতিশীলতা আৰু সাংগঠনিক বিকাশৰ বিষয়ে প্ৰথম অধ্যয়ন কৰা লোকসকলৰ ভিতৰত অন্যতম আছিল।

উদ্ধৃতি

এজন সফল ব্যক্তিয়ে সাধাৰণতে তেওঁৰ পৰৱৰ্তী লক্ষ্যটো তেওঁৰ অন্তিম সাফল্যতকৈ কিছু ওপৰত ৰাখে, কিন্তু যথেষ্ট ওপৰতো নাৰাখে। এইদৰে তেওঁ নিয়মীয়াভাৱে তেওঁৰ অভিলাষৰ স্তৰক উন্নীত কৰে।
ব্যক্তিৰ সাদৃশ্য বা বৈসাদৃশ্যই এটা গোট গঠন নকৰে, বৰঞ্চ ভাগ্যৰ আন্তঃনিৰ্ভৰশীলতাইহে গঠন কৰে।
"হোৱেন ফেচিং ডেঞ্জাৰ" (১৯৩৯), ৰিজলভিং ছচিয়েল কনফ্লিক্ট, লণ্ডন: হাৰ্পাৰ এণ্ড ৰ'

উৎস

বাহ্যিক সংযোগ

শ্ৰেণী:মনোবিজ্ঞানী
শ্ৰেণী:জাৰ্মানীৰ ব্যক্তি
শ্ৰেণী:মৃত ব্যক্তি
মাইনী মহন্ত

মাইনী মহন্ত অসমীয়া মাহেকীয়া মহিলা আলোচনী নন্দিনীৰ সম্পাদকৰ লগতে গুৱাহাটী দূৰদৰ্শন কেন্দ্ৰৰ বাতৰি পৰিৱেশক৷ তেওঁৰ প্ৰকাশিত সংকলনসমূহ হ’ল- “পৃথিৱীৰ শেষ ষ্টেচন আৰু অন্য এখন ছবি”, “নৈঃশব্দত তেওঁ আৰু জয়া”, “শেতেলী পৰৰ সাধু” (শিশু সাহিত্য), “প্ৰথমজাক বৰষুণ”, “ভালপোৱা”, “প্ৰিয় বন্ধু তোমালৈ”, “স্পৰ্শ, “মনত পৰেনে” আদি৷

তথ্যসূত্ৰসমূহ

শ্ৰেণী:অসমৰ ব্যক্তি
শ্ৰেণী:ভাৰতীয় সাংবাদিক
এম. কামালুদ্দিন আহমেদ

এম. কামালুদ্দিন আহমেদ একাধাৰে কবি, সমালোচক,অনুবাদক তথা অধ্যাপক। তেখেত বৰ্তমান গুৱাহাটী বিশ্ববিদ্যালয়ৰ অসমীয়া বিভাগৰ অধ্যাপক৷ কবি হিচাপে একবিংশ শতিকাটোৰ তেওঁ এজন উল্লেখযোগ্য কবি৷ তেখেতৰ কবিতা উত্তৰ লক্ষীমপুৰ (স্বায়ত্বশাসিত) মহাবিদ্যালয় আৰু নগাঁও মহাবিদ্যালয়(স্বায়ত্বশাসিত)ৰ অসমীয়া বিভাগৰ পাঠ্যক্ৰমত অন্তভুৰ্ক্ত হৈছে৷ তেখেত সাহিত্য অকাডেমিৰ অসমীয়া উপদেষ্টা সমিতিৰ সদস্য (২০১২-২০১৭) আছিল৷ সেইদৰে তেজপুৰ বিশ্ববিদ্যালয়ৰ অসমীয়া বিভাগৰ বৰ্ড অভ ষ্টাডিজৰ সদস্য (২০২০-২০২৩)৷ ভাৰতীয় সংবিধান স্বীকৃত আটাইবোৰ ভাষালৈ তেখেতৰ কবিতা অনুবাদ হৈছে৷ ইংৰাজী আৰু ফৰাচী ভাষালৈও কবিতাৰ অনুবাদ হৈছে৷

জন্ম

তেখেতৰ জন্ম হয় ১৯৬৬ চনত দৰং জিলাৰ পাথৰিঘাটৰ তুৰাই গাঁৱত। পিতৃৰ নাম নাজিমুদ্দিন আহমেদ আৰু মাতৃৰ নাম আফ্ৰোজা বেগম ৷ পিতৃয়ে ১৯৯২ চনত জলসিঞ্চন বিভাগৰ মুখ্য সহায়ক হিচাপে অৱসৰ গ্ৰহণ কৰে৷ তেখেতে তাজকিয়া (মিমি)ৰ সৈতে বিবাহপাশত আৱদ্ধ হয়৷ দুই সন্তানৰ নাম ক্ৰমে টানৱিৰ (পুত্ৰ) আৰু জাকিয়া (জীয়ৰী)৷

শিক্ষা

প্ৰাথমিক শিক্ষাঃ মঙলদৈ গাঁও প্ৰাথমিক বিদ্যালয়
হাইস্কুলীয়া শিক্ষাঃ মঙলদৈ চৰকাৰী বালক উচ্চতৰ মাধ্যমিক বিদ্যালয় আৰু টংলা উচ্চ মাধ্যমিক বিদ্যালয়৷
কলেজীয়া শিক্ষাঃ কটন কলেজৰপৰা প্ৰাক্‌স্নাতক কলা (১৯৮২-৮৪), একে কলেজৰপৰাই কলাৰ স্নাতক (১৯৮৪-৮৭)
বিশ্ববিদ্যালয় শিক্ষাঃ গুৱাহাটী বিশ্ববিদ্যালয়ৰ অসমীয়া বিষয় (সাহিত্য শাখা)ৰ স্নাতকোত্তৰত ১ ম শ্ৰেণী লাভ (১৯৮৭-৮৯)
ডক্তৰেটঃ গুৱাহাটী বিশ্ববিদ্যালয়ৰ পৰা ২০০৫ চনত অধ্যাপক ৰঞ্জিৎ কুমাৰ দেৱগোস্বামীৰ তত্ত্বাৱধানত ডক্টৰেট ডিগ্ৰী লাভ৷ বিষয়ঃ অসমীয়া কবিতাত আধুনিকতাঃ চাৰিগৰাকী কবিৰ বিশেষ উল্লেখসহ (নৱকান্ত বৰুৱা, অজিৎ বৰুৱা, নীলমণি ফুকন, বীৰেশ্বৰ বৰুৱা)৷

কৰ্মজীৱন

১৯৯২ৰ পৰা ২০০৩ লৈ ডিফু চৰকাৰী মহাবিদ্যালয়ত প্ৰবক্তা হিচাপে কাৰ্যনিৰ্বাহ৷
২০০৩ চনত গুৱাহাটী বিশ্ববিদ্যালয়ৰ অসমীয়া বিভাগত প্ৰবক্তা হিচাপে যোগদান৷

সাহিত্যৰাজি

কবিতা সংকলন

দুচকুত গছৰ ভৰ বাৰিষা (১৯৯৬)
ধোঁৱাৰ মাজৰ চৰাইটো (২০০১)
বৰষুণঃ ৰোমাণ্টিক আৰু এণ্টি-ৰোমাণ্টিক (২০০৮)
শুক্ৰেশ্বৰত ফুল কিনোতে (২০১৪)
পানীৰ মাজেৰে, নিৰ্বাচিত কবিতা সংকলন (২০১৭)
দৃশ্যান্তৰ (২০১৮)
তগৰ তুম চাহত কা খনিজ হো (২০২১)
ৰাজহাঁহৰ কণ্ঠত কিহৰ জলচ্ছেদ(২০২১)

প্ৰবন্ধ সংকলন

কাৰবিঃ বিষাদ আৰু ৰং, ২০০২

সাহিত্য সমালোচনামূলক পুথি

আধুনিক অসমীয়া কবিতা (২০০৫)
সাহিত্যৰ অভিব্যক্তি (২০১৪)
ৰমন্যাসবাদ আৰু লক্ষ্মীনাথ বেজবৰুৱাৰ কবিতা (২০১৫)

সম্পাদিত গ্ৰন্থ

আধুনিক অসমীয়া কবিতাৰ তিনিটা স্তৰ, ২০০৯
আধুিনক অসমীয়া সাহিত্যৰ ঐতিহ্য আৰু লক্ষ্মীনাথ বেজবৰুৱা, ২০১৪
দোলায়িত প্ৰস্তৰ, ২০২২ (সহযোগী সম্পাদকঃ কল্পজ্যোতি ৰায়)

অনুবাদ পুথি

দ্বৈপায়ন হ্ৰদৰ পাৰত (২০১৮)

সম্পাদিত পত্ৰিকা

অন্বেষণ, গুৱাহাটী বিশ্ববিদ্যালয় অসমীয়া বিভাগৰ গৱেষণা পত্ৰিকা (২০১৫)

বঁটা আৰু সন্মান

সদৌ অসম কবি সন্মিলনৰ 'বেণু চিৰিং বঁটা'(২০১৫)
অন্যযুগ সাহিত্য সন্মান(২০২০)
"ৰাজহাঁহৰ কণ্ঠত কিহৰ জলচ্ছেদ" কবিতা সংকলনৰ বাবে অসম সাহিত্য সভাৰ 'অম্বিকাগিৰী ৰায়চৌধুৰী বঁটা'(২০২৩)
TIME-8 শান্তি বঁটা(২০২৩)

তথ্যসূত্ৰ

শ্ৰেণী:অসমৰ ব্যক্তি
শ্ৰেণী:জীৱিত ব্যক্তি
শ্ৰেণী:অসমীয়া সাহিত্যিক
বনিয়া

বনিয়া এটা ভাৰতীয় জাতি। বনিয়াসকল সাধাৰণতে ব্যৱসায় বাণিজ্যৰ লগত জড়িত। বনিয়াসকল সাধাৰণতে বেংক, টকা-পইচা ঋণ দিয়া, শস্য বা মচলা বিক্ৰেতা, আৰু আধুনিক যুগত বিভিন্ন বাণিজ্যিক উদ্যোগৰ লগত জড়িত।

নমাকৰণ

"मैं बनिया हूं और अंत तक बनिया बना रहना चाहता हूं। मैं व्यवहारिक आदर्शवादी हूं और हवा में नहीं उड़ता। मैंने हवार्इ जहाज की यात्रा भी नहीं की। मैंने तो उसे दूर खड़े देख भर लिया।”
মহাত্মা গান্ধী

বনিয়া শব্দৰ উৎপত্তি সংস্কৃত শব্দ বাণিজ্যৰ পৰা হোৱা বুলি ধাৰণা কৰা হয়। পশ্চিম ভাৰতবৰ্ষত এই জতিটোক বানি অথবা বানিয়া বুলি জনা যায়।

চিত্ৰ বিথিকা

তথ্য সংগ্ৰহ

শ্ৰেণী:ভাৰতৰ সামাজিক সম্প্ৰদায়সমূহ
আমাক কিতাপ লাগে

আমাক কিতাপ লাগে হৈছে অসমীয়া সাহিত্যিক, সাংবাদিক, সমালোচক, কবি, গল্পকাৰ হোমেন বৰগোহাঞিৰ এখন প্ৰবন্ধ-সংকলন। গ্ৰন্থখন প্ৰথম ১৯৯৩ চনৰ জানুৱাৰী মাহত ষ্টুডেণ্টচ ষ্ট'ৰচ প্ৰকাশনৰ পৰা প্ৰকাশ হয়। গ্ৰন্থখন তেওঁ শ্ৰী বিজয় কুমাৰ দত্তৰ কৰকমলেষুত আগবঢ়াই একেবাৰে আদিতে এনেদৰে লিখিছে, "মৰমৰ বিজয়, তোমাৰ লগত চিনাকি হ'বৰ দিন ধৰি তুমি মোৰ লেখক-জীৱনত এটা বিশেষ গুৰুত্বপূৰ্ণ ভূমিকা লৈ আহিছা। মোৰ যোৱা সাত বছৰৰ সাহিত্য-চৰ্চাৰ লগত তোমাৰ নামটো অবিচ্ছেদ্যভাৱে জড়িত। আন্তৰিক প্ৰীতি আৰু কৃতজ্ঞতাৰ চিন স্বৰূপে মোৰ এই কিতাপখন তোমাৰ নামত উছৰ্গা কৰিলো।"

বিৱৰণ

কিতাপখনত ২৫ টা প্ৰবন্ধ আছে। সেইকেইটা হৈছে,আমাক কিতাপ লাগে; অসমত কিতাপ প্ৰকাশৰ সমস্যা; অসম সাহিত্য সভাৰ ভৱিষ্যত; হতাশাৰ বিষণ্ণ ঋতু; সুখ স্মৃতি; তুমি আৰু আপুনি; গোলাপ বৰবৰাৰ লগত এটা সন্ধিয়া; শিশুৰ কাৰণে; জীৱনৰ সৰ্বশ্ৰেষ্ঠ পুৰস্কাৰ; এখন অলিখিত উপন্যাসৰ নায়কৰ কথা; ডাঃ প্ৰসাদ বৰদলৈ; শিক্ষাগুৰু; গান্ধীজীৰ তাবিজ; শুচি-বায়ু; খৈনি; সতী আৰু অসৎ; কথা নোকোৱাৰ তত্ব-কথা; ঢকুৱাখনাৰ ফাট-বিহু/ ধৰ্ম আৰু আফিং; টি ভিৰ পৰা সাৱধান; অসমীয়াই কিয় পৰিশ্ৰম কৰিব নোখোজে; অপৰাজিত; ভয়ঙ্কৰ সুন্দৰ; মানসিক পুষ্টিহীনতা; আৰু জ্ঞানাৰ্জনৰ কাৰণে পঢ়িবলগীয়া এশখন কিতাপ। ১৯৩২ চনত হোমেন বৰগোহাঞিৰ অসমৰ লখিমপুৰ জিলাৰ ঢকুৱাখনাত জন্ম হয়।

তথ্যৰ উৎস

লগতে চাওক

আত্ম দীপো ভৱ
কিতাপ পঢ়াৰ আনন্দ
অন্তহীন প্ৰেৰণা
উচ্চাকাংক্ষা
মোৰ প্ৰিয় মানুহ ছক্ৰেটিছ
অন্তহীন প্ৰেৰণাৰ উৎস লুই পেষ্টিঅ’ৰ

শ্ৰেণী:অসমীয়া গ্ৰন্থ
শ্ৰেণী:প্ৰবন্ধ গ্ৰন্থ
শ্ৰেণী:হোমেন বৰগোহাঞিৰ সাহিত্যৰাজি
মংগোলিয়াৰ নাৰী

এছিয়াৰ আন বহু সমাজৰ মহিলাতকৈ মংগোলীয় নাৰীৰ সামাজিক মৰ্যাদা বেছি আছিল যদিও তেওঁলোকক গৰু আৰু সম্ভৱতঃ ঘোঁৰা চৰাবলৈ অক্ষম বুলি গণ্য কৰা হৈছিল।

মংগোলিয়াৰ মহিলাসকলে পৰিয়াল আৰু অৰ্থনৈতিক জীৱনত গুৰুত্বপূৰ্ণ ভূমিকা পালন কৰিছিল। দুখীয়া মহিলাতকৈ কিছুমান অধিক অভিজাত মহিলাৰ সুযোগ বেছি আছিল, তথাপিও মানসম্পন্ন জীৱনশৈলীৰ বাবে সকলো মহিলাই কাম কৰিবলগীয়া হৈছিল। ঘৰৰ প্ৰতিজন সদস্যৰ দায়িত্ব আছিল, তথাপিও মহিলাৰ কান্ধত অধিক বোজা জাপি দিয়াৰ প্ৰৱণতা দেখা গৈছিল। বহু সংস্কৃতিত মহিলাসকলে ঘৰুৱা কাম-কাজ চলাব বুলি আশা কৰা হৈছিল। তথাপিও মংগোলিয়াৰ মহিলাসকলে ঘৰুৱা কাম যেনেঃ জীৱ-জন্তুৰ যত্ন লোৱা, দুগ্ধজাত সামগ্ৰী প্ৰস্তুত কৰা, ঊল কাটি লোৱা আদি কাম কৰিবলৈ সক্ষম হৈছিল।

মংগোলিয়াত মহিলাৰ বাবে ৰাজনৈতিক সংহতিৰ পৰিৱেশ এটা তৈয়াৰ কৰা হৈছে মহিলা হোৱাৰ বাবেই নাৰী বৈষম্যৰ সমুখীন হৈছে বুলিও বিশ্বাস কৰা হয়। মহিলাসকলেও বিশ্বাস কৰে যে পুৰুষৰ সৈতে ৰাজনৈতিক বিষয়ত আলোচনা কৰাৰ সময়ত তেওঁলোকৰ বৈধতা কম।ৰাজনীতিত মহিলাসকলে সক্ৰিয়ভাৱে অংশগ্ৰহণ কৰাৰ পিছতো শীৰ্ষত মহিলাৰ সংখ্যা কম।

তথ্যসূত্ৰ

শ্ৰেণী:নাৰীৰ অধিকাৰ
শ্ৰেণী:দেশভেদে নাৰী
ৰুক্ষনা কাপালি

ৰুক্ষনা কাপালি নেপালত বাস কৰা এগৰাকী নেৱাৰ আন্দোলনকাৰী। কাপালিয়ে আন্তঃলিংগ আৰু এলজিবিটি উভয়ৰে অধিকাৰ আৰু নেৱাৰ জনগোষ্ঠীৰ সংস্কৃতি আৰু ভাষাৰ সুৰক্ষাৰ বাবে প্ৰচাৰ চলায় আহিছে। নিজকে তৃতীয় লিংগ নহয়, বৰং মহিলা হিচাপে স্বীকৃতি দিয়াৰ অধিকাৰ সন্দৰ্ভত তেওঁৰ এটা আদালতৰ গোচৰ নেপালৰ উচ্চতম ন্যায়ালয়লৈ যায় আৰু ২০২৩ চনৰ নৱেম্বৰ মাহত আদালতে তেওঁৰ পক্ষত ৰায় দিয়ে।

প্ৰাৰম্ভিক জীৱন আৰু শিক্ষা

ৰুক্ষনা কাপালী ১৯৯৯ চনত নেপালৰ পাটানত জন্মগ্ৰহণ কৰিছিল। তেওঁৰ পৰিয়াল নেৱাৰ সম্প্ৰদায়ৰ, আৰু তেওঁ ঘৰতে নেপালী ভাষাৰ সলনি নেৱাৰ ভাষা (নেপাল ভাষা) কৈ ডাঙৰ দীঘল হৈছিল।

আন্দোলন আৰু কৰ্মজীৱন

আন্তঃবিভাজনীয় দৃষ্টিভংগী গ্ৰহণ কৰি কাপালিয়ে আন্তঃলিংগ আৰু এলজিবিটি দুয়োটা বিষয় আৰু নেৱাৰ জনগোষ্ঠীৰ সংস্কৃতি আৰু ভাষাৰ সুৰক্ষাৰ ওপৰত প্ৰচাৰ চলাইছিল। কাঠমাণ্ডু উপত্যকাৰ আন কিছুমান লোকৰ সৈতে মিলি তেওঁ কুইয়াৰ যুৱ গোট প্ৰতিষ্ঠা কৰে। তেওঁৰ প্ৰতিবাদৰ বিষয়ে দ্য কাঠমাণ্ডু পোষ্টৰ দৰে সংবাদ মাধ্যমেও প্ৰকাশ কৰিছে।
২০২৪ চনৰ অক্টোবৰ মাহত কাপালিক Time-ৰ “TIME 100 Next” তালিকাত বিশ্বৰ প্ৰভাৱশালী উদীয়মান নেতাসকলৰ ভিতৰত অন্তৰ্ভুক্ত কৰা হয়।

তথ্যসূত্ৰ